སྤྱིར་བྱ་བའི་མིང་ངམ་བྱ་ཚིག་ཅེས་པ་གང་ཡང་སེམས་ཅན་གྱི་རྩོལ་བ་དང་བེམ་པོའི་འགྱུར་བ་སོགས་ཀྱི་མཚོན་བྱེད་བརྡ་ཡིན་ཞིང་རྣམ་དབྱེའི་སྐབས་སུ་བྱ་བའི་མིང་དུ་འདོད་ནི་བརྗོད་བྱའི་རྩོལ་བའམ་འགྱུར་བ་སོ་སོ་བའི་ངོ་བོ་ཙམ་བརྗོད་པའི་ཆ་ནས་བཏགས་པ་ཡིན་ལ་རྟགས་འཇུག་གི་སྐབས་སུ་བྱ་བའི་ཚིག་སྟེ་ལས་ཚིགབྱ་ཚིགཏུ་འབོད་པ་ནི་ཚིག་གི་ཆ་ཤས་གསུམ་གྱི་ཡ་གྱད་བྱ་བྱེད་ལས་གསུམ་གྱི་ཆ་ནས་བཏགས་པ་ཞིག་ཡིན་པ་དང་འབྲེལ་བྱ་བའི་མིང་ངམ་ཐ་སྙད་ལ་བྱ་ཚིག་ཏུ་འདོད་མི་རུང་བར་དེ་གཉིས་ལ་ཁྱད་པར་ཡོད་དེ།མཁས་མཆོག་དོར་ཞི་གདོང་དྲུག་སྙེམས་བློ་ཚང་ནསདེང་སང་ལ་ལས་བྱ་བའི་མིང་ངམ་ཐ་སྙད་ལ་བྱ་ཚིག་ཟེར་ན།བརྡ་སྤྲོད་ལུགས་ཀྱི་གཞུང་གཞན་ན་ཚིག་གི་གྲུབ་ཆའི་ཁྱད་ཆོས་སྟེང་ནས་ཆོས་ཅན་རྗོད་པའི་ཐ་སྙད་ལས་གྲུབ་པའི་མིང་ཚིགབྱ་བ་རྗོད་པའི་ཐ་སྙད་ལས་གྲུབ་པའི་བྱ་ཚིག་ཅེས་པ་ཡོད་པས་དེ་གཉིས་ཀྱི་ཁྱད་པར་ཇི་ལྟར་འབྱེད།དེས་ན་མིང་གི་སྟེང་གི་ཉོག་འཁྲུལ་སེལ་ཕྱིར་ཕྱི་མ་ལ་བྱ་ཚིག་དང་སྔ་མ་ལ་བྱ་བའི་མིང་ངམ་ཐ་སྙད་ཅེས་ན་ལེགས་ཞེས་གསུངས་པའི་རྒྱུ་མཚན་གྱིས་སོ།།དེའི་རྐྱེན་གྱིས་བྱ་བའམ་སེམས་ཅན་གྱི་རྩོལ་བ་དང་བེམ་པོའི་འཕོ་འགྱུར་མཚོན་པའི་བརྡ་གང་དེ་ཚིག་གི་སྦྱོར་བ་ལ་ཞུགས་མ་ཞུགས་ཀྱི་ཆ་ནས་ཞུགས་པ་ལ་བྱ་ཚིགལས་ཚིགདང་མ་ཞུགས་ལ་བྱ་བའི་མིང་ཞེས་བརྗོད་དགོས་པ་ཡིན་ནོ།གཞན་ཡང་བྱ་བྱེད་ལས་གསུམ་གྱི་བྱ་ཚིག་དང་།བྱ་ཚིགབྱེད་ཚིགའདས་ཚིགསྐུལ་ཚིག་བཅས་ཀྱི་བྱ་ཚིག་དབར་ན་བསྔུ་བྱ་སྔུད་བྱེད་དམ་ཁྱབ་ཆེ་ཆུང་གི་ཁྱད་པར་ཡོད་པ་ཤེས་རྟོགས་བྱེད་དགོས་པ་ཡང་གལ་ཆེ་སྟེ།སྔ་མ་ཡིས་བྱེད་པ་པོས་ལས་གང་བརྩམས་པ་དང་འཕོ་འགྱུར་ཅི་བྱུང་སོགས་ཀྱི་བྱ་བ་ཙམ་སྟོན་པ་དང་མཚུངས་ཕྱི་མ་ཡིས་བྱ་བ་གང་གི་གཡོ་བའི་རང་བཞིན་ཏེ་དུས་ཀྱི་ཁྱད་པར་འདས།ད་ལྟ།མ་འོངས་གསུམ་ལས་མ་འོངས་པའི་བྱ་བ་སྟོན་པའི་ཚིག་ཏུ་ངོས་འཛིན་བྱེད་དགོས་པར་སྙམ།ཇི་སྐད་དུ།ལྕགས་ཐར་རྒྱལ་ལགས་ཀྱི་བོད་སྐད་བརྡ་སྤྲོད་ཀྱི་གནད་དོན་ཁ་ཤས་ལ་དཔྱད་པ་རིག་འཕྲུལ་མེ་ལོང་ལས།བྱ་ཚིག་ཅེས་པ་སྒྲ་ཡངས་འཇུག་དང་དོག་འཇུག་གི་གོ་བ་གཉིས་ཡོད།ལས་ཚིག་ཅེས་པ་ནི་སྒྲ་ཡངས་འཇུག་གི་བྱ་ཚིག་དང་འདྲ་སྟེ།འདིར་ལས་ཞེས་པ་ལས་ཀ་སྟེ་བྱ་བ་དང་དོན་མཚུངས་ཤིང་།དེ་ནི་ལས་ཀ་སྟོན་པའི་མིང་ངམ་སྒྲ་ཞེས་པ་འབྲུ་ཉུང་ངུར་བསྡུས་ཏེ་ལས་ཚིག་ཏུ་བྱས་པ།བྱེད་པོ་གཞན་དང་འབྲེལ་བའི་བྱ་ཚིག་ལ་སྐབས་གཞན་དུ་བྱེད་པོ་གཞན་དང་འབྲེལ་བའི་ལས་ཚིག་ཅེས་པས་ཤིང་།ལས་ཚིག་ཅེས་པ་ལ་བྱ་ཚིག་ལྟར་གྱི་འཁྲུལ་ཉེན་མེད་པའི་ཕྱིར།དེ་ནི་བྱ་བ་དང་བརྗོད་པའི་མིང་དང་།བྱ་བའི་མིང་སོགས་ཀྱི་རྣམ་གྲངས་སུ་ཤེས་དགོས་ཤིང་།བྱ་ཚིག་ཅེས་པ་བྱེད་ཚིག་དང་འདས་ཚིག་གི་ཟླས་དྲང་བའི་བྱ་ལས་མ་འོངས་པ་སྟོན་བྱེད་ཀྱི་སྒྲ་ལ་བྱས་ན་ཤིན་ཏུ་ལེགས་སོ་སྙམ་ཞེས་བསྟན་པར་རྗེས་སུ་ཡིད་རངས་ཞུའོ།།